Nuwe bewyse teen Madeleine McCann-verdagteMadeleine McCann ŉ Duitse aanklaer sê hy is “doodseker” dat Christian Brückner verantwoordelik is vir Madeleine McCann se verdwyning en moord. Dit volg nadat nuwe bewyse in die saak aan die lig gekom het. Brückner is in April formeel geïdentifiseer as die verdagte in die verdwyning van Madeleine 15 jaar gelede. Die Britse kleuter het in 2007 by ŉ vakansieoord in die omgewing van Praia da Luz in Portugal verdwyn. CNN berig volgens die ondersoekbeampte, Hans Christian Wolters, is daar “nuwe bewyse” wat Brückner – ŉ veroordeelde verkragter en kindermishandelaar – met Madeleine se verdwyning verbind. Hy moet egter nog formeel aangekla word. Wolters het egter nie op die bewyse uitgebrei nie. Wolters sê hy is seker Brückner “is Madeleine se moordenaar”. The Telegraph berig items wat aan Madeleine behoort, is glo in Brückner se kampeerwa gevind. Die ontdekking van hierdie items sal een van die belangrikste deurbrake in die ondersoek na die kind se verdwyning wees, sê Wolters. Brückner het etlike kilometers van die vakansiewoonstel in Praia da Luz in die kampeerwa gewoon toe Madeleine vermis geraak het. Volgens Duitse aanklaers baan die bewyse die weg vir nuwe klagte teen Brückner. “Hierdie klagte hou egter nie verband met Madeleine se saak nie, maar met die verkragting van ŉ ander vrou in dieselfde omgewing waar Madeleine vermis geraak het,” het Wolters aan The Daily Beast gesê. “Daar is ook ŉ rits voorvalle rakende kinders terwyl Brückner in die vakansieoord – waar Madeleine saam met haar ouers vakansie gehou het – gewerk het.” Duitse wetgewing bepaal dat Brückner se prokureurs tyd gegun word om die bewyse te hersien voor enige aanklagte in die openbaar bekendgemaak word. Duitse prokureurs het reeds in Junie 2020 gesê Brückner is verantwoordelik vir Madeleine se ontvoering en moord. Hulle kon hom weens ŉ gebrek aan bewyse nie aankla nie. Brückner het sedertdien geweier om met ondersoekers oor die saak te praat. Hy het in 1995 na Portugal gevlug nadat hy twee jaar tronkstraf uitgedien het vir kindermishandeling. Hy dien tans sewe jaar tronkstraf in Duitsland uit vir die verkragting van ŉ 72-jarige vrou.